b"\n_START_ARTICLE_\nAn Blascaod M\xc3\xb3r\n_START_SECTION_\nHist\xc3\xb2ria\n_START_PARAGRAPH_\nL'illa va estar habitada fins al 1953, quan el govern irland\xc3\xa8s va decidir que no podia garantir la seguretat de la poblaci\xc3\xb3 resident. Fou la llar de tres notables escriptors irlandesos: Tom\xc3\xa1s \xc3\x93 Criomhthain, Peig Sayers i Muiris \xc3\x93 S\xc3\xbailleabh\xc3\xa1in. Tots tres van escriure la seva obra en ga\xc3\xa8lic irland\xc3\xa8s, concretament en irland\xc3\xa8s de Munster, i ha estat tradu\xc3\xaft a l'angl\xc3\xa8s i a altres lleng\xc3\xbces. Les llars de Tom\xc3\xa1s \xc3\x93 Criomhthain i Muiris \xc3\x93 S\xc3\xbailleabh\xc3\xa1in estan en ru\xc3\xafnes per\xc3\xb2 la casa on va viure Peig Sayers ha estat restaurada i usada com a part d'un hostal que funcionava a l'illa. _NEWLINE_Fins al 1953 els habitants de l'illa formaven l'assentament m\xc3\xa9s occidental d'Irlanda. La petita comunitat pesquera (que en els seus millors moments mai va passar dels 150 individus) vivia en la seva majoria en cabanes primitives relativament fora del perill enfilat a la costa nord-est. L'abril de 1947, amb la comunicaci\xc3\xb3 amb Irlanda tallada durant setmanes a causa del mal temps, els illencs van fer una crida d'emerg\xc3\xa8ncia al Taoiseach \xc3\x89amon de Valera demanant subministraments amb urg\xc3\xa8ncia, que van arribar dos dies despr\xc3\xa9s en vaixell.\n_START_SECTION_\nLiteratura\n_START_PARAGRAPH_\nConsiderant que la seva poblaci\xc3\xb3 era minsa, l'illa ha donat un notable nombre d'escriptors que han descrit de manera for\xc3\xa7a realista la seva dura exist\xc3\xa8ncia i que van mantenir vius els vells contes populars irlandesos de la zona. Els m\xc3\xa9s coneguts s\xc3\xb3n _NEWLINE_Machnamh Seanamhn\xc3\xa1 (Reflexions d'una anciana, Peig Sayers, 1939), Fiche Bliain Ag F\xc3\xa1s (Vint anys creixent, Muiris \xc3\x93 S\xc3\xbailleabh\xc3\xa1in, 1933), i An tOile\xc3\xa1nach (L'illenc, Tom\xc3\xa1s \xc3\x93 Criomhthain, 1929).\n_START_SECTION_\nDisputa sobre la propietat\n_START_PARAGRAPH_\nL'hostal i caf\xc3\xa8 que va operar una vegada a l'illa havia estat tancat a causa d'una disputa entre l'Estat irland\xc3\xa8s, que desitjava fer de l'illa un parc nacional, i els individus que reclamaven la propietat de part de l'illa. Les difer\xc3\xa8ncies entre l'Estat i Blascaoid Mor Teoranta (BMT) van acabar amb un acord l'agost de 2007; subjecte a la garantia d'un perm\xc3\xads d'obres, l'acord significava que m\xc3\xa9s del 95% de la terra de l'illa, inclosa l'antiga vila, podia ser venuda a l'Estat i de facto esdevindria un parc nacional. En 2009 l'Oficina d'Obres P\xc3\xbabliques compr\xc3\xa0 la major part de la propietat de l'illa, inclosa la vila deserta, de manera que actualment n'\xc3\xa9s el major propietari. Des del 2010 s'organitzaren visites guiades a l'illa i s'organitzaren plans per a la preservaci\xc3\xb3 i conservaci\xc3\xb3 de l'antiga vila."